Regn, skyer og blæsevejr har indtil videre fyldt det meste af nordjydernes skoleferie. De seneste dage har sågar budt på torden og skybrud. Mens de fleste nok har ventet med længsel efter flere solskinstimer, inden skolernes sommerferie rinder ud, er der nu trist nyt fra DMI i deres månedsprognose. Kun få dage med tørvejr Står man og skal afsted til en tur i sommerhus, er det nok en god idé at huske paraplyen. - Det ustadige sommervejr fortsætter de kommende uger, med kun få tørvejrsdage ind i mellem, samt temperaturer til den køligere side, skriver DMI. Først når skolernes sommerferie lakker mod enden, begynder et højtryk at spire, og så kan der komme flere dage med solskin og tørvejr. - Et stykke ind i august ser lavtryksbanen ud til at forskydes mod nord, og vi kan få flere dage i træk med tørt og solrigt vejr, med nogen varme især i slutningen af måneden, skriver meterologerne hos DMI. Når skolernebørnene starter i skole igen i uge 32, vurderer DMI, at der kommer mere solrigt vejr og høje temperaturer: - Højtrykket i sydvest forstærkes yderligere og ser i denne uge ud til at sende de fleste lavtryk på en bane nord for Danmark. Det vil give flere dage med tørt og solrigt vejr, vurderer DMI i månedsprognosen. Hård vind og lokale byger Ser man på i dag, onsdag, begynder dagen dog med tørt vejr og en smule solskin. Men det rolige vejr varer ikke ved. - Sidder man i sommerhus langs vestkysten, så er det en blæsende oplevelse, fortæller TV2 Vejrets Ellen Nybo. I løbet af dagen bliver vinden hård, og der kan komme lokale regnbyger, som dog ikke er intense. Temperaturen vil højest ligge på 18-19 grader. - Ugen igennem er det lidt småkøligt, men med sol imellem bygerne, siger Ellen Nybo.

Referat:
Nordjyderne må se langt efter solskinsvejret.